Nõukogu otsus,

17. detsember 1999,

mis käsitleb veiste somatotropiini turuleviimist ja manustamist ning millega tunnistatakse kehtetuks otsus 90/218/EMÜ

(1999/879/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

(1) nõukogu 25. aprilli 1990. aasta otsuse 90/218/EMÜ (mis käsitleb veiste somatotropiini turuleviimist ja manustamist) [3] artiklis 1 on sätestatud, et liikmesriigid peavad tagama, et kuni 31. detsembrini 1999 ei ole lubatud veiste somatotropiini turuleviimine selle turustamise eesmärgil ning selle manustamine lüpsilehmadele nende territooriumil mis tahes viisil;

(2) selle otsuse artikli 2 lõike 2 alusel kohustas nõukogu komisjoni teha sõltumatute teadlaste töörühmale koostöös liikmesriikidega ülesandeks veiste somatotropiini kasutamise mõjude hindamine, võttes arvesse veterinaarravimite komitee arvamust, eelkõige seoses selle toote kasutamise mõju kohta mastiidijuhtudel;

(3) selle otsuse artikli 2 lõike 1 alusel lubati liikmesriikidel viia riikliku veterinaararsti kontrolli all läbi piiratud arvul praktilisi katseid veiste somatotropiini kasutamise kohta, et saada muid teaduslikke andmeid, mida nõukogu võib arvesse võtta, kui ta teeb lõpliku otsuse. Komisjon ei ole saanud teavet selliste katsete kohta ning pidades silmas käesolevas otsuses sätestatud keeldu, ei ole vaja selliseid katseid edaspidi lubada;

(4) asutamislepingule lisatud protokolliga loomade kaitse ja heaolu kohta nõutakse, et ühendus ja liikmesriigid pööraksid ühenduse põllumajanduspoliitika kavandamisel ja rakendamisel tähelepanu loomade tervise ja heaolu nõuetele;

(5) otsusega 78/923/EMÜ [4] kiitis ühendus heaks põllumajandusloomade kaitse Euroopa konventsiooni (edaspidi nimetatud "konventsioon") ning andis hoiule selle heakskiitmiskirja; kõik liikmesriigid on selle konventsioon ratifitseerinud;

(6) nõukogu 20. aprilli 1998. aasta direktiivi 98/58/EÜ (põllumajandusloomade kaitse kohta) [5] lisa punktis 18 on märgitud, et loomale ei tohi anda mingeid muid aineid, välja arvatud ravi või profülaktika otstarbeks ettenähtud ained, välja arvatud juhul, kui loomade heaolu teaduslik uuring või kindel kogemus on näidanud, et aine mõju ei kahjusta looma tervist või heaolu;

(7) veiste somatotropiini ei toodeta veiste ravi eesmärgil kasutamiseks, vaid üksnes piimatootmise tõstmiseks;

(8) loomade tervishoiu ja heaolu teaduskomitee võttis 10. märtsil 1999 vastu aruande loomade heaolu aspektide kohta veiste somatotropiini kasutamisel ning märkis, et veiste somatotropiin suurendab kliinilise mastiidi ohtu ning mastiidi ravi kestust ning suurendab jalgade häirete esinemist ning et see võib negatiivselt mõjutada sigimist ning tekitada tugeva reaktsiooni süstimiskohal;

(9) loomade tervishoiu ja heaolu teaduskomitee arvates on lüpsilehmade tervise ja sigimise puhul oluline, et loomadel oleks minimaalne koormus, mis võib suurendada selliseid haigusi nagu mastiit, jalgade vigastused ning reaktsioonid süstimiskohal ning veiste somatotropiini kasutamine on näidanud, et need asjaolud suurenevad, mis on nii valusad kui invaliidistavad ning mis võivad põhjustada ebapiisava heaolu ja suurema loomade suremuse. Loomade tervishoiu ja heaolu teaduskomitee leiab seega, et veiste somatotropiini ei või kasutada lüpsilehmade puhul,

ON VASTU VÕTNUD KÄESOLEVA OTSUSE:

Artikkel 1

Alates käesoleva otsuse jõustumisest tagavad liikmesriigid, et veiste somatotropiini turuleviimine ühenduse territooriumil või nende jurisdiktsiooni all selle turustamise ja lüpsilehmadele mis tahes viisil manustamise eesmärgil on keelatud.

Artikkel 2

Ettevõtted, mis ostavad või toodavad veiste somatotropiini sisaldavaid aineid ning ettevõtted, millel on lubatud selliseid aineid mis tahes mahus turustada, peavad pidama registrit, kus on ajalises järjestuses toodetud või ostetud kohused ning muul eesmärgil kui artiklis 1 sätestatud turuleviimise eesmärgil müüdud või kasutatud kogused ning isikute nimed, kellele sellised kogused müüdi või kellelt need osteti. Pädeval asutusel peab nõudmise korral olema juurdepääs nimetatud teabele; kui andmed on elektroonilisel kujul, tehakse väljatrükk.

Artikkel 3

Artiklis 1 sätestatud keeld ei mõjuta veiste somatotropiini tootmist liikmesriikides või selle importi eesmärgiga eksportida seda kolmandatesse riikidesse.

Artikkel 4

Otsus 90/218/EMÜ tunnistatakse kehtetuks.

Artikkel 5

Käesolev otsus jõustub 1. jaanuaril 2000.

Artikkel 6

Käesolev otsus on adresseeritud liikmesriikidele.

Brüssel, 17. detsember 1999

Nõukogu nimel

eesistuja

K. Hemilä

[1] Arvamus on esitatud 16. detsembril 1999 (Euroopa Ühenduste Teatajas seni avaldamata).

[2] Arvamus on esitatud 9. detsembril 1999 (Euroopa Ühenduste Teatajas seni avaldamata).

[3] EÜT L 116, 8.5.1990, lk 27. Otsust on viimati muudetud otsusega 94/936/EÜ (EÜT L 366, 31.12.1994, lk 19).

[4] EÜT L 323, 17.11.1978, lk 12.

[5] EÜT L 221, 8.8.1998, lk 23.

--------------------------------------------------